Module
Contents
Index 🔎︎

# Muuttujien käyttö

LibreOffice Basicin muuttujien perusteet kuvaillaan oheisena.

## Muuttujien tunnusten nimeämissäännöt

Muuttujan nimi voi koostua enintään 255 merkistä. Muuttujanimen ensimmäisen merkin pitää olla joku kirjaimista A-Z tai a-z. Numeroitakin voi käyttää muuttujien nimissä, mutta skandinaaviset kirjaimet (ääkköset), välimerkit ja erikoismerkit eivät ole sallittuja. Poikkeuksen tekee alaviivamerkki ("_"). LibreOffice Basicin muuttujien tunnuksissa kirjainkokoa ei erotella. Muuttujan nimessä voi esiintyä välilyönti, mutta silloin nimeä on käytettävä hakasulkeissa.

Esimerkkejä muuttujien tunnuksista:

    MyNumber=5
| oikein
    MyNumber5=15
| oikein
    MyNumber_5=20
| oikein
    My Number=20
| ei kelvollinen, välilyönnillinen nimi pitää olla hakasulkeissa
    [My Number]=12
| oikein
    DéjàVu=25
| ei kelvollinen, erikoismerkkejä (tai ääkkösiä) ei sallita
    5MyNumber=12
| ei kelvollinen, muuttujan nimi ei voi alkaa numerolla
    Number,Mine=12
| ei kelvollinen, välimerkit eivät ole sallittuja

## Muuttujien määrittely

LibreOffice Basicissa ei ole muuttujien esittely- eli määrittelypakkoa. Muuttujan määrittely voidaan tehdä Dim-lauseella. Useamman muuttujan määrittelylauseessa muuttuja erotellaan pilkuilla. Muuttujan tyyppi määritetään joko tyypin määräävällä loppumerkillä tai käyttämällä määrittelevää avainsanaa.

Esimerkkejä muuttujien määrittelyistä:

    Dim a$
| Määritellään muuttuja "a" merkkijonoksi
    Dim a As String
| Määritellään muuttuja "a" merkkijonoksi
    Dim a$, b As Integer
| Määritellään yksi muuttuja merkkijonoksi ja toinen kokonaisluvuksi
    Dim c As Boolean
| Määritellään c Boolen muuttujaksi, joka voi olla TRUE tai FALSE

On tärkeää, että määriteltäessä muuttujan tyyppi tietotyypin määräävällä merkillä, tuota merkkiä käytetään aina, kuin nimen osana. Seuraavassa on esitetty tästä virheellinen käyttötapa:

    Dim a$
| Määritellään "a" merkkijonoksi
    a="TestString"
| Tyyppimäärittely puuttuu: "a$="

Kun muuttujalle on määritelty tietty tietotyyppi, samannimistä muuttujaa ei voi enää tyyppimääritellä toisen tyyppiseksi!

### Pakollinen muuttujien määrittely

Muuttujien määrittelyn voi tehdä pakolliseksi käyttämällä seuraavaa käskyä:

    Option Explicit

Option Explicit -lauseen on oltava moduulin ensimmäisenä rivinä, ennen ensimmäistä SUB-riviä. Yleisesti ottaen, vain taulukot tarvitsevat nimenomaisen määrittelyn. Muut muuttujat tulevat määritellyiksi tyypin määräävällä merkillä tai, sen puuttuessa, oletuksena Single-tyyppisiksi (perusliukuluvuiksi).

## Muuttujien tietotyypit

LibreOffice Basic tukee neljää muuttujaluokkaa:

- Numeeriset muuttujat edustavat lukuarvoja. Joitakin muuttujia käytetään suurille tai pienille luvuille, joitakin liukuluvuille tai desimaaliluvuille.

- Merkkijono-muuttujat edustavat merkkien jonoja.

- Boolen muuttujien arvona voi olla totuusarvo, joko TRUE tai FALSE.

- Objekti-muuttujat edustavat erilaisia olio- eli objektityyppejä, kuten taulukoita ja asiakirjoja asiakirjan sisällä.

### Kokonaislukumuuttujat

Kokonaislukumuuttujien (Integer) arvoalue on -32768 ... 32767. Jos liukulukuarvo sijoitetaan kokonaislukumuuttujaan, desimaalit pyöristetään lähimpään kokonaislukuun. Kokonaislukumuuttujien laskenta on nopeaa ja ne sopivat silmukoiden laskureiksi. Kokonaislukumuuttuja vie vain kaksi tavua muistissa. Tietotyypin määräysmerkkinä on "%".

    Dim Variable%

    Dim Variable As Integer

### Pitkät kokonaislukumuuttujat

Pitkien kokonaislukumuuttujien (Long) arvoalue on -2147483648 ... 2147483647. Jos liukulukuarvo sijoitetaan pitkän kokonaisluvun muuttujaan, desimaalit pyöristetään lähimpään kokonaislukuun. Pitkien kokonaislukumuuttujien laskenta on nopeaa ja ne sopivat silmukoiden laskureiksi, kun arvot ovat suuria. Pitkä kokonaislukumuuttuja vie neljä tavua muistissa. Tyypin määräysmerkkinä on "&".

    Dim Variable&

    Dim Variable As Long

### Desimaalilukumuuttujat

Desimaalilukumuuttujat voivat esittää negatiivisia ja positiivisia lukuja tai arvon nolla. Tarkkuus on jopa 19 numeroa.

Plusmerkkiä (+) ja miinusmerkkiä (-) voi käyttää desimaaliluvun edessä (välilyönnin kanssa tai ilman).

Jos desimaaliluku (liukuluku) sijoitetaan kokonaislukumuuttujaan, LibreOffice Basic pyöristää lukua ylös- tai alaspäin.

### Perustarkkuuden liukulukumuuttujat

Perustarkkuuden (Single) liukulukumuuttujat voivat saada positiivisia tai negatiivisia arvoja, joiden itseisarvot ovat väliltä 3,402823 x 10E38 ... 1,401298 x 10E-45. Single-muuttujat ovat liukulukumuuttujia, joissa desimaaliosan tarkkuus vähenee, kun kokonaislukunumeroiden määrä luvussa lisääntyy. Perustarkkuuden liukulukumuuttujat sopivat keskinkertaisen tarkkuuden matemaattiseen laskentaan. Laskenta-aika niillä on suurempi kuin kokonaislukumuuttujilla, mutta pienempi kuin kaksoistarkkuuden liukuluvuilla. Single-muuttuja varaa 4 tavua muistista. Tyypin määräysmerkkinä on "!".

    Dim Variable!

    Dim Variable As Single

### Kaksinkertaisen tarkkuuden liukulukumuuttujat

Kaksoistarkkuuden (Double) liukulukumuuttujat voivat käsitellä positiivisia ja negatiivisia lukuja, joiden itseisarvot ovat väliltä 1,79769313486232 x 10E308 ... 4,94065645841247 x 10E-324. Double-muuttujat ovat liukulukumuuttujia, joissa desimaaliosan tarkkuus vähenee, kun kokonaislukunumeroiden määrä luvussa lisääntyy. Kaksoistarkkuuden liukulukumuuttujat soveltuvat tarkkuuslaskentaan. Laskenta-aika on suurempi kuin perustarkkuuden liukuluvuilla. Double-muuttuja tarvitsee 8 tavua muistissa. Tyypin määräysmerkkinä on "#".

    Dim Variable#

    Dim Variable As Double

### Valuuttamuuttujat

Valuuttamuuttujat (Currency) tallennetaan sisäisesti 64-bittisinä lukuina (8 tavua) ja esitetään kiinteän pilkun desimaalilukuna 15 kokonaisluku- 4 desimaaliosan numerolla. Arvoalue on -922337203685477.5808 ... +922337203685477.5807. Currency-muuttujia käytetään laskettaessa suuren tarkkuuden vaativia valuuttalaskuja. Tietotyypin määräysmerkkinä on "@".

    Dim Variable@

    Dim Variable As Currency

### Merkkijonomuuttujat

Merkkijonomuuttujissa (String) voi olla enintään 65 535 merkkiä pitkiä merkkijonoja. Jokainen merkki on tallennettu sitä vastaavana Unicode-arvona. Merkkijonomuuttujat ovat sopivia tekstinkäsittelyyn ohjelmissa ja tilapäisiksi varastoiksi tulostumattomille merkeille aina 64 kt jonoihin asti. String-muuttujien muistin tarve on riippuvainen merkkijonon pituudesta. Tyypin määritysmerkkinä on "$".

    Dim Variable$

    Dim Variable As String

### Boolen muuttujat

Boolen muuttujilla on vain kaksi (totuus)arvoa: TRUE (tosi) tai FALSE (epätosi). Numero 0 tulkitaan arvoksi FALSE, kaikki muut arvot tulkitaan arvoksi TRUE.

    Dim Variable As Boolean

### Päivämäärämuuttujat

Päivämäärämuuttujissa (Date) voi olla vain päivämäärä- tai aika-arvoja, jotka on tallennettu sisäiseen erityismuotoon. Arvot, jotka sijoitetaan Date-muuttujiin funktiolla Dateserial, Datevalue, Timeserial ja Timevalue, muuntuvat sisäiseen erityismuotoon. Päivämäärämuuttujat muutetaan tavanomaisiksi luvuiksi käyttämällä funktioita Day, Month ja Year tai Hour, Minute ja Second. Sisäinen muoto tekee mahdolliseksi vertailla päivämäärä- ja aika-arvoja laskemalla kahden luvun erotus. Nämä muuttujat voidaan esitellä eli määritellä vain avainsanalla Date.

    Dim Variable As Date

## Muuttujien alkuarvot

Heti kun muuttuja on määritelty, sen arvo alustetaan samalla "Null"-arvoksi. Katso seuraavia sääntöjä:

Numeeriset muuttujat alustetaan arvoon "0" määriteltäessä.

Päivämäärämuuttujat saavat sisäisen 0-arvon; se vastaa arvon "0" antamista muuttujalle funktiolla Day, Month ja Year tai Hour, Minute ja Second.

Merkkijonomuuttujat alustetaan tyhjällä merkkijonolla ("") määriteltäessä.

## Taulukot

LibreOffice Basic tuntee yksi- ja moniulotteiset taulukot, jotka määritellään tietyn tietotyypin mukaan. Taulukot soveltuvat luetteloiden ja taulukoiden muokkaamiseen ohjelmassa. Taulukon yksittäiset alkiot ovat osoitettavissa käyttäen taulukon nimeä ja alkion indeksinumeroa.

Taulukot pitää määritellä Dim-lauseella. Taulukon indeksointi on toteutettavissa useilla erilaisilla tavoilla:

    Dim Text$(20)
| 21 alkiota, numeroituna 0 ... 20
    Dim Text$(5,4)
| 30 alkiota (matriisi, jossa on 6 x 5 alkiota)
    Dim Text$(5 To 25)
| 21 alkiota numeroituna 5 ... 25
    Dim Text$(-15 To 5)
| 21 alkiota numeroituna -15 ... 5 (sisältäen 0:n)

Indeksiväli voi kattaa niin positiivisia kuin negatiivisiakin lukuja.

## Vakiot

Vakioilla on muuttumaton arvo. Ne määritellään vain kerran ohjelmassa eikä niitä voi määritellä myöhemmin uudestaan:

    Const ConstName=Expression